**Kutyaféreghajtókat tesztelt a Szupermenta**

**A Szupermenta legújabb terméktesztjén ezúttal kutyáknak szánt féreghajtó készítményeket vizsgáltak a Nemzeti Élelmiszerlánc-biztonsági Hivatal (Nébih) szakemberei. A 24 állatgyógyászati készítményből kettő termékkel volt probléma. Akadt olyan interneten vásárolt készítmény, ami egyáltalán nem az volt, aminek eladták.**

A Szupermenta összesen 24, belsőlegesen alkalmazható kutyaféreghajtó készítményt vizsgált: 16 vény nélkül kapható terméket rangsoroltak a szakemberek, továbbá kiegészítésképpen 8 vényköteles készítményt is megvizsgáltak. A tesztben résztvevő féreghajtók között volt rágótabletta, tabletta, filmtabletta, belsőleges gél, valamint szuszpenzió is. A minták többségét, 19 féreghajtót hazai kereskedelemből, egyet belföldi weboldalról, négy terméket pedig külföldi internetes áruházból szereztek be. Fontos tudni, hogy az utóbbi csoportba tartozó készítmények nem rendelkeznek Magyarországon a forgalmazáshoz szükséges engedéllyel, ezért alkalmazásuk nem jogszerű, és fokozott kockázatot jelent az állatainkra.

A Nébih laboratóriumaiban a szakemberek elvégezték többek között a hatóanyag-tartalomra vonatkozó vizsgálatokat, valamint ellenőrizték a tabletták tömegeloszlását és átlag tömegét is.

A Nébih általánosan nem javasolja állatgyógyászati készítmények külföldi weboldalakról történő rendelését, amit a mostani teszt is alátámasztott. Az egyik külföldi weboldalról rendelt készítményen nem volt pontos a hatóanyag megnevezése, így alkalmazása mindenképp kockázatot jelent az állatra nézve. A hatóság megkezdte a kapcsolatfelvételt a honlap üzemeltetőjével. Nehezítő körülmény, hogy a felelősséget vállaló személyek megtalálása hosszadalmas, ami az intézkedés eredményességét befolyásolja. Mivel a magyar hatóság nyilvántartásában ezek a termékek nem szerepelnek, ellenőrzésük és nyomon követésük jelentős akadályokba ütközik.

Egy belföldi weboldalról a Nébih olyan készítményt rendelt, amelynek a forgalombahozatali engedélyét már két éve visszavonta. A Nébih szakembereinek helyszíni ellenőrzése során kiderült, hogy az eladó valójában már nem forgalmazza a weboldalán szereplő, nem engedélyezett állatgyógyászati készítményt, és a próbavásárlás során egy másik, eltérő hatóanyagokat tartalmazó, bár legalább engedéllyel rendelkező féreghajtót küldött el a már nem engedélyezett készítmény neve alatt, a vásárlót megtévesztve. A hatóság eljárást indított jogszabályellenes forgalmazás miatt, ami jelenleg még folyamatban van. Az eljárás pénzbírsággal fog zárulni.

A Szupermenta termékteszt kedveltségi vizsgálatán szakértők és laikusok pontozták a termékeket, azonban rendhagyó módon ezúttal egy kérdőív segítségével értékelték a készítményeket három fő szempont mentén: csomagolóanyag, csomagoláson feltüntetett információk és használati utasítás. A dobogó legfelső fokára a *Drontal Plus 150/144/50 mg ízesített tabletta A.U.V*. került, a második helyen a *Dehinel Plus flavour tabletta kutyák számára A.U.V.* végzett, míg a harmadik helyet a *Drontal Plus XL 525/504/175 mg tabletta A.U.V*. érdemelte ki.

További információk, érdekességek és a részletes vizsgálati eredmények elérhetők a Nébih Szupermenta termékteszt oldalán: <https://szupermenta.hu/gazdik-figyelem-kutyafereghajtokat-teszteltunk/>

2021. december 16.

Nemzeti Élelmiszerlánc-biztonsági Hivatal